李編修器之惠詩卷
作者：韓元吉
朝代：宋

paragraphs: 塵埃僕僕日走趨，胸中倒懸一字無。
迫人簿領推不去，眼明忽見千驪珠。
矍然驚呼此詩歟，如醒乍解病獲蘇。
歸來明燈喜無寐，手不忍釋自卷舒。
語新格健意有餘，風骨峭硬中含腴。
猛如橫陣舞刀槊，清若雅宴調笙竽。
我窮已極君益迂，學此似費千金屠。
前有太白後長吉，君家詩名宜復初。
明明天子開石渠，歎我短後追長裾。
時平合第從臣頌，請君早上承明廬。